**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.09.2018, ora 08.00 – 15.09.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 15.09.2018, ora 7.00**

**RÂURI**

**Debitele au fost,** **în general, staţionare**, exceptând cursurile Siretului și Prutului şi cursurile inferioare ale Sucevei, Moldovei şi Bistriţei, unde au fost în scădere uşoară.

Mici creşteri, ca urmare a precipitaţiilor căzute în interval, s-au înregistrat pe cursurile superioare ale Vişeului, Izei şi Someşului Mare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someșul Mic, Bârzava, Moraviţa, Jiu (excepţie făcând Motru), Vedea, Ialomiţa, Moldova, pe cursurile inferioare ale Begăi şi Argeşului, pe cursul superior al Trotuşului, pe cursurile mijlocii şi inferioare ale Siretului şi Prutului, pe unii afluenţi ai Oltului mijlociu şi inferior şi pe râurile din Dobrogea și mai mici (10-30% din mediile multianuale lunare) pe Lăpuș, Bârlad, Jijia şi pe cursul superior al Crasnei.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, staţionare**, exceptând cursurile Siretului şi Prutului, unde vor fi în scădere uşoară. Sunt posibile scurgeri pe versanţi, torenţi, pâraie şi creşteri de niveluri și debite pe unele râuri mici din zonele de deal şi de munte datorită precipitațiilor sub formă de aversă prognozate.

**DUNĂRE**

**Debitul la intrarea în ţară** (secţiunea Baziaş) în intervalul 14-15.09.2018 **a fost în scădere, având valoarea de 3000 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere pe sectorul Gruia – Turnu Măgurele, relativ staționare pe sectorul Zimnicea – Oltenița și în creștere pe sectorul Călărași – Tulcea.

**Debitul la intrarea în ţară** (secţiunea Baziaş) **va fi** **în scădere (2900 m3/s).**

În aval de Porţile de Fier debitele vor fi în scădere pe sectorul Gruia – Olteniţa, relativ staţionare pe sectorul Călăraşi – Cernavodă şi în creștere pe sectorul Vadu Oii – Tulcea.

**2.** **Situaţia meteorologică în intervalul 14.09.2018, ora 08.00 –10.09.2018, ora 06.00**

**În ţară,** în cea mai mare parte a teritoriului, vremea a fost predominant frumoasă și caldă, cu valori de temperatură ce s-au situat în medie cu 3 până la 7 grade peste cele climatologic specifice datei, abaterile pozitive cele mai mari înregistrându-se în nord-vest. Excepţie a făcut partea de sud-est a teritoriului unde, în condiţii de nebulozitate relativ persistentă și ploi izolate, regimul termic a fost apropiat de cel normal la mijloc de septembrie. În restul zonelor, cerul a fost variabil spre senin și doar în orele serii în zona Carpaţilor Orientali au fost dezvoltări noroase convective ce au determinat pe arii restrânse averse și descărcări electrice; ploile au avut și caracter torenţial, iar în Munţii Rodnei s-au înregistrat în jurul a 25 l/mp. În cursul nopţii înnorări temporare au fost în regiunile vestice. Vântul a suflat slab și moderat, cu intensificări izolate în Dobrogea, Bărăgan și pe crestele montane. Temperaturile maxime s-au încadrat între 23 de grade la Sulina și Gura Portiţei și 32 de grade la Calafat. La ora 06.00, se înregistrau valori termice între 7 grade la Miercurea Ciuc și 20 de grade la Șiria, Gura Portiţei și Constanţa-dig. Izolat în depresiuni, spre sfârșitul intervalului, s-a format ceaţă.

*Observa*ţ*ie:* î*ncep*â*nd de ieri, de la ora 06.00, au fost* î*n vigoare 4 mesaje de aten*ţ*ionare cod galben privind fenomene meteorologice periculoase imediate, c*â*te 2 emise de SRPV Sibiu, respectiv SRPV Cluj.*

**La Bucureşti,** vremea a devenit călduroasă. Cerul a fost variabil, iar vântul a suflat în general slab. Temperatura maximă a fost de 29 de grade la Afumaţi, 30 de grade la staţia meteo Băneasa și 31 de grade la Filaret, iar la ora 06.00 se înregistrau 14 grade la Băneasa și 16 grade la Afumaţi și Filaret.

**3. Prognoza meteorologică în intervalul 15.09.2018, ora 08.00 –16.09.2018, ora 08.00**

**În ţară,** în vest, nord-vest și centru și în zonele montane vremea va deveni în general instabilă; temporar înnorările vor fi accentuate și vor fi averse, descărcări electrice și intensificări de scurtă durată ale vântului. Ploile vor avea și caracter torenţial, pe arii restrânse cantităţile de apă vor depăși 15...25 l/mp, în special la munte și vor fi condiţii de grindină. În restul teritoriului, cerul va fi variabil, cu înnorări și ploi începând din orele serii local în Moldova și în Muntenia și izolat în Oltenia și în Dobrogea, iar vântul va sufla slab și moderat, cu unele intensificări în est și sud-est. Valorile termice se vor menţine peste cele normale la mijlocul lunii septembrie în toate regiunile, dar cu precădere în sud și sud-est; astfel maximele se vor încadra între 23 de grade în Maramureș și estul Transilvaniei și 32 de grade în sudul Olteniei și al Munteniei, iar minimele vor fi cuprinse între 10 și 20 de grade. Îndeosebi spre sfârșitul intervalului, în zonele joase, izolat se va semnala ceaţă.

**La Bucureşti,** vremea va fi călduroasă, cu valori diurne mult mai ridicate decât cele normale pentru mijlocul lunii septembrie. Cerul va fi variabil, cu unele înnorări în primele ore ale după-amiezei și din nou spre seară și noaptea, când temporar va ploua. Vântul va sufla slab și moderat. Temperatura maximă va fi de 30...31 de grade, iar cea minimă de 17...19 grade.

***II. CALITATEA APELOR***

**Pe râurile interioare**

**A.B.A. Jiu** informează că în data de 14.09.2018 la staţia de epurare a apelor uzate menajere CED Novaci aparţinând S.C. Aparegio Gorj S.A. s-a înlocuit pompa de apă uzată defectă din bazinul de omogenizare, timp în care, conform regulamentului de exploatare, evacuarea apelor s-a făcut prin by-pass. Reprezentanţii S.G.A. Gorj care s-au deplasat la faţa locului pentru investigaţii au constatat că reparaţiile sunt în curs de finalizare.

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 13.09.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE